Ole Bardahl

Ole Bardahl (1902–1989) var en norsk-amerikansk forretningsmann og motorsportentusiast. Han tjente en formue på å produsere oljer og smøremidler i Ballard i Seattle. Han ble en viktig sponsor for motorsporten, ikke minst som eier av høyhastighetsbåter, som gjorde Bardahl Oil kjent for et stort publikum.

Familie og oppvekst 
Han vokste opp i en arbeiderfamilie i Trondheim. Faren Ole Bardal kom fra Steinkjer, der han gikk i lære som typograf hos Indherreds-Posten, og arbeidet deretter som typograf i Adresseavisen i 51 år. Moren Marit, født Andresen, kom fra en håndverkerfamilie i Oslo og Trondheim.

Han utvandret til Amerika i 1922, 20 år gammel. Han skal ha kommet til Seattle med 32 dollar i lommen. Året etter utvandret også Inga Louise Benjaminsen (1903–2001), som han kjente fra Trondheim. De giftet seg i Seattle i 1924 og fikk to døtre.

Oppfinner og gründer 
Han begynte som bygningsarbeider, og etter børskrakket i 1929 ble han også entreprenør. Han bygde mange arbeiderboliger for Boeings flyfabrikk, som i løpet av 1930- og 1940-årene ble Seattles største arbeidsgiver. Han solgte selv husene. Han utvidet etter hvert virksomheten med oljeboring.

I 1938 blandet han motorolje i sin egen kjeller. Han begynte den ordinære produksjonen i et skur, etter å ha kjøpt opp et lite såpe- og rensemiddelfirma, og i 1947 hadde han solgt olje for 200 000 dollar. Bardahl forstod markedsføringsverdien av å sponse motorsporten og insistere på at de brukte hans produkter.

Tidlig i 1950-årene var Bardahl dollarmillionær, og Bardahls motorolje blant de mest solgte i USA. Da hadde virksomheten ekspandert til 28 land, deriblant Norge. Virksomheten har siden ekspandert med lisensproduksjon i en rekke land og omsetning i til sammen 70 land.

Bardahl ble særlig kjent som sponsor og eier av høyhastighetsbåter av typen hydroplan med navnet «Miss Bardahl» i 1950- og 1960-årene. Bardahl-teamet vant fem cupseire, seks amerikanske mesterskap og to verdensmesterskap.

Æresbevisninger 
Ole Bardahl fikk i 2014 en hedersplass i Motorsports Hall of Fame of America, som holder til ved Daytona International Speedway i Florida.

Referanser 

Forretningsfolk fra USA
Personer fra USA av norsk opphav
Personer fra Seattle
Personer fra Trondheim kommune